정조 6년
壬寅十月十九日巳時。上御誠正閣。大臣備局堂上引見入侍時。領議政徐命善。左議政李福源。右議政金熤。兼刑曹判書具善復。行吏曹判書金華鎭。行禮曹判書鄭尙淳。行副司直鄭民始。兵曹判書徐有隣。行副司直李柱國。行都承旨嚴璹。大司憲洪良浩。大司諫李秉模。校理李喆模。左承旨金宇鎭。假注書趙衍德。事變假注書李敬行。記注官曺喜有金鳳顯。以次進伏訖。命善曰。藥房都提調及原任大臣。以承候次。方來待廚院矣。上曰。入侍事分付。敬行承命出。命善等曰。近日寒意漸緊。聖體調攝。快臻復常乎。上曰。今則差勝矣。命善曰。水剌之節。更若何。上曰。膈痰差降。進御稍勝矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。敬行。與領府事金尙喆。判府事鄭存謙鄭弘淳李徽之。領敦寧洪樂性偕入進伏。尙喆等曰。聖體調攝。今臻快復耶。上曰。差勝矣。尙喆等曰。日前殿座。冒寒差久。故以致玉體之愆和。臣等尙不勝憂慮。近以朝紙觀之。輒以四鼓將近。不得安寢爲敎。此豈大聖人節宣之方乎。下情益切憂悶矣。上曰。自近以來。果不善寢矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。命善曰。寒事猝緊。方物之親臨看品。誠悶迫矣。上曰。一二種親覽後。欲令承旨分看矣。上曰。今以發賣事。有可商確者矣。所下傳敎。卿等見之乎。命善曰。日前傳敎。曲察民隱。若是懇摯。不勝感歎矣。上曰。舊例爲幾巡乎。民始曰。考出本廳前例。則歲前歲後。或二巡或三巡矣。上曰。穀數可能分排乎。命善曰。必有三萬石。然後可以計戶磨鍊矣。民始曰。穀包多寡。專在抄戶之精不精。而在前一次分給。或至八九千石矣。上曰。抄戶精否。專在京兆矣。命善曰。抄戶在於京兆各部。分給專委賑郞。而臣於癸未年分給時。與李判府事爲惠郞。熟知奸弊矣。分排大中小獨戶四等。給米自五斗至二斗。而郞官或不無用手之弊。故下吏夤緣作奸。以是縮米。多至屢千包。此弊若未痛禁。實惠則未易下究。國穀則徒歸尾閭矣。上曰。誠如卿言。而分給雖是惠廳事。抄戶之最不精者。自惠廳摘發。亦未爲不可矣。民始曰。都下與外方。抄饑有異。略干人不當入而入者。雖或可以査括。其外許多奸僞。惠廳何以覈得乎。上曰。然則今番分給時。不可只委郞官。一二堂上。分所分給。而若其抄戶精實之道。先捧各部成冊後。考準帳籍。則似無混淆之弊矣。但今判尹。尙不行公。是可悶也。命善曰。如此。然後可無中小戶爲大戶。小獨戶爲中戶之弊矣。弘淳曰。以斗分給。實有遲緩之慮。臣意則作自五斗至二斗容入之斛分給。似或便易省弊矣。民始曰。大臣所奏。非不好矣。而以斛分給之際。亦恐有濫受生奸之慮矣。命善曰。以斛分給。而昔之一日可給者。雖拖至屢日。務在精分無雜則甚好矣。上曰。一巡之五日可以畢分者。限以十日。則必有實效矣。民始曰。逐部分給。不如逐契分給之爲尤精矣。上曰。此甚好矣。上曰。三巡當分爲幾萬石乎。民始曰。以大米二萬石。小米一萬石。欲爲分排矣。上曰。小米價亦如大米價乎。民始曰。然矣。命善曰。小米則似當減價矣。上曰。卿言是矣。民始有隣曰。昨下備忘。有明春發賣。歲前分俵商確稟處之命矣。取考各年發賣謄錄。則春間發賣。或有二巡三巡之例。而至於歲前。則間有荐歉時一二次磨鍊。今年饑荒。雖不可比同於荐歉。而十行絲綸。德意藹然。特軫都。民阻饑之患。將施漢家發倉之政。其在奉揚之道。宜有拔例之擧。今番發賣。以大米二萬石。小米一萬石爲限。而明春巡數。則姑觀抄戶多寡。民勢緩急。酌量分排。而歲前一巡。則爲先磨鍊。分給似好。下詢大臣處之。何如。上曰。大臣之意。何如。命善曰。俄於賓廳。已與兩賑堂商議矣。發賣之規。莫如精其抄戶。增其排巡。而考見前後謄錄。則一巡所下幷縮米。多則七八千石。少則五六千石。今若以五六千石爲準。則三萬石。足可以排給四巡。抄戶時申飭京兆五部。各別精抄。俾無虛實相蒙之弊。至於縮米。臣於癸未發賣時。以賑恤郞廳。稔知其浪費之端。若以斛內量縮。預爲磨鍊。毋使下吏闊狹於其間。則亦豈至於如前過多乎。此則惟在該廳操切之如何。先自歲前一巡。兩賑堂躬往蕫察。俾令縮米無多。排巡無減。似好矣。上曰。原任大臣之意。何如。尙喆曰。今此發賣之擧。槪欲救濟都下濱死之類。有異諸道逐朔排巡。計口分賑之規。而若或虛實相蒙。奸弊如前。則是豈仰體德意之道哉。抄戶之精不精。專係京兆五部。分俵之實不實。亦該廳之責。固當十分謹嚴。而至於發賣早晩。歲前阻饑。猶不如春後之艱食。姑待西穀之鱗次到泊。詳察民勢之緩急。必有有司之陳稟。趁其時處分。恐似得宜矣。存謙曰。今此發賣。寔出周急之德意。而或慮抄戶之未精。申以飭敎。其所對揚。唯在有司之臣。蓋實惠均霑。專在於抄戶之精。抄戶之精。亦莫如成冊之預先修整。況當歲前議貸之時。預捧成冊。然後有詳核虛實之道。而無臨時紊淆之弊矣。弘淳曰。抄戶固當精實。分給最爲謹嚴。從前奸弊。每在於虛實相蒙。而紛沓不整。又是奸弊之根柢。大中小殘之戶所受多寡。本自不同。各作小斛。俵給之際。排類分所。則庶或無紛沓淆濫之弊矣。徽之曰。抄戶雖不可不精。亦不可不廣。此異於抄飢乞糧之白給。當此市穀之絶貴。貧窮之家。外面雖似成樣。而連日饑餓者。往往有之。如此之類。皆宜蒙聖恩矣。上曰。依諸議爲之。實惠有無。雖係抄戶精否。而設令抄戶至精。若於分給之際。或穀麤而量縮。或甲名而乙受。則此非京兆之事。卽賑廳之責也。卿等預加商度。勿循謬習。毋負朝家申飭之意。俄聞前例。分穀時只委郞官云。今番則賑堂二人。與郞官眼同。分所親執擧行。勿以了當爲主。另加着意務從綜明。可也。出擧條上曰。畿邑癸酉俵災爲幾結乎。命善曰。今此一萬六千餘結給災。百年後初有之事矣。弘淳曰。以交河論之。實結不過五結云。事不成說矣。上曰。兩西米。何間當上來乎。民始曰。二隻已來泊京江矣。命善曰。此洪忠監司金文淳狀啓也。備陳營樣殘薄。支放不足之狀。仍以爲壬辰。道臣尹東晢所劃得常賑營賑耗條三千石。每年用其二而留其一。以爲元穀還錄後補用之資。間因遞易之頻數。或留或不留。雖其留者。亦不過五百石。前後留置之數。僅爲五千餘石。而十年之限。居然已滿。今若還錄。則公用無以支繼。更爲限十年。依前劃下。而五百石除留之規。則嚴立科條。遵守不違事。請令廟堂。稟旨分付矣。賑穀之當初劃給。臣則以爲。大是失着。而旣劃之後。今遽還錄。果不無益其殘弊之慮。依狀請更退十年之限。以爲取耗支放之地。留其一分。乃是請得時定式者。而前後道臣。不善處置。以致限滿而穀縮。後若復如此。則又滿十年之後。留置之零星。安知其不如今日乎。嚴立科條。遵守不違之意。亦依所請。成節目施行事分付。何如。上曰。依爲之。出擧條上曰。前錦伯。當詳知便否矣。有隣曰。本營給債罷後。劃出五千石。限十年取耗補用。而今若不許。則本營不得成樣矣。限二十年許施。似亦無妨矣。上曰。戶判昨果登筵。非但請遞本職。繼以請退。極甚過矣。命善曰。乞養雖或。可也。而至於請退。誠過當矣。上曰。古或有遭罹之人。而今此戶判之如是引義。豈非過中乎。命善曰。然矣。上曰。昨夜筵席。略有酬酢。而人言之以窩窟中窩窟。根柢上根柢爲目者。實爲冤枉。大抵金鍾秀之平日知遇深淺。與沈念祖。果何如乎。自在春坊。熟知其人。而況再昨年一箚樹立。果何如。而不但不能愛惜。反得此護逆之目。此豈成說乎。若論契遇。則金鍾秀。自是舊面目。沈念祖。特不過新面目。而乃反欲搆陷此人者。抑何故也。古語曰。觀遠臣。當自近臣始。自右君臣之間。亦有遠近之別矣。念祖乃以近臣。而敢欲跳踉。所謂遠臣。尤何以知戒乎。卿等亦不無慨然者。予欲一喩而未果矣。沈念祖則當罪之而不請罪。李在協則向來一疏樹立。何如。而又無獎褒之擧。朝廷爵賞。所以勸懲。而朝廷擧措如此。其何以明是非而定趨向乎。向於鄭一祥陞擢時。予欲下敎。而欲觀卿等事而不爲矣。命善曰。臣於近來。隨事迷錯。當爲之事。亦不能爲。而聖敎如此。不勝惶懍矣。上曰。彰善癉惡四字。爲目今急務。而予所慨然者。不特領相爲然。左右相亦慨然矣。金鍾秀向來筵奏。藉曰失言。不識澤白之面。則歷數朝廷。當不過此重臣一人。而乃反罹護逆之科。寧有是耶。熤曰。義理不明。故好惡不正。人志靡定。朝象泮渙。而如是無似之才。忝叨三事之列。無一分矯捄之策。臣不勝萬萬惶懍矣。上曰。卿何必獨自引義。近來俗習如此。予之下敎。實非獲已。蓋金鍾秀。卽是明義錄主人。朝廷固宜扶護之不暇。而今此沈念祖。誠極放恣。此人而必欲擠陷。則餘者將無幾。且欲加之罪。何患無辭。此重臣昨筵擧措。亦有可以感動者。予甚惻然矣。命善曰。聞自所遭後。在家時。席藁以過云矣。熤曰。人臣負此罪名。豈有欲生之心乎。上曰。負此罪名者。果何罪耶。熤曰。無罪而遭此故然矣。上曰。觀其面。甚疲矣。命善曰。前後聖恩。在重臣罔極矣。上曰。吏判之新除。亦云晩矣。而初政亦善爲矣。命善曰。雖是初政。多有聞見。故果善爲矣。華鎭曰。猥以非才。忝叨銓任。事多生疎。極甚惶悚。而至於守令諸窠。實職中可擬全無其人。輒以復職差出。蓋主簿別提雜技。殆至數十人。故實難排擬矣。命善曰。臣聞銓曹言。則三曹佐郞。無以備擬云矣。上曰。雜技。何其多也。命善曰。武科壯元及吏批末仕多出。故自致夥然。今則仕滿後。勿許遷轉。似好矣。上曰。大抵政格。無論人之能否。循例陞遷。實非爲官擇人之意也。命善曰。聖敎誠然矣。弘淳曰。古則雜技不許遷轉。而近來銓曹。軫其積仕。每爲陞遷矣。上曰。經僉諸人。越送吏曹。使之區處好矣。命善曰。近無可合守令之人。故銓家每當開政。輒難注擬云矣。上曰。百里之任。其責不輕。而近來全不擇人。循例差遣。故莅官輒致僨誤。此莫非銓曹之責矣。善復曰。開留捉送一罪人。而假稱掖隷。以致現捉。論其律則與假內司假御史同律矣。上曰。其律。何如。善復曰。爲一律矣。上曰。卿出去。以口招捧入。可也。善復曰。安景濂毋勘罪草記。尙未下。故不得擧行矣。上曰。不待判下。卽爲發配。可也。善復曰。當依此擧行矣。上曰。煥九事。卿等聞之乎。命善曰。臣果得聞。而渠以鞫廳重囚。咆喝官吏。求覓衣橐。密囑院僕。潛通書札。此實前古所無之事。向來享夏發配時。以迂路作行。至有道臣被罪之擧。況逆如煥九。而有此擧措乎。其時通札院僕。傳衣官吏。先勘重律宜矣。上曰。羅卒之初不押去。極爲無狀矣。命善曰。果然矣。民始曰。本廳管餉穀收捧者二千八百石。春間分給於廣州民人。將以待秋捧會錄軍餉矣。今年還穀。旣已三分一停退。此穀亦當入於分數停退中。若無區別。易致遺漏。軍餉畢捧後。已捧者會錄。停退者以其數爻。添錄於元軍餉停退條。以爲待明秋幷捧之地。何如。上曰。依爲之。出擧條有隣曰。北道道科紅牌。當加數下送乎。上曰。依甲午前例爲之。可也。存謙曰。今日封裹書狀官洪文泳。以本職撕捱。不得進參云。合有變通之道矣。上曰。許遞。可也。存謙曰。令該曹口傳付軍職。何如。上曰。依爲之。出擧條上曰。拜俵在於何日乎。存謙曰。以二十二日爲之矣。上曰。下直守令入侍事分付。敬行承命出。回奏曰。今已出去云矣。良浩曰。煥九。卽一貸頭之逆孽。以德相爲叔。以煥億爲弟。凶頑之性。自來伎倆。妖譎之習。爲世指目。一自今番諸獄之出。貞采之逆節絡脈。咸湊於渠身。德相之凶言註釋。莫諱於訊庭。窮凶情節。綻露無餘。而唯我聖上。過推好生之德。姑置島配之典。渠於生出獄門之後。若有一分嚴畏之心。固當捧頭趲程之不暇。而乃反符同羅卒。遲徊中路。交通書札。求覓衣服。甚至於咆喝邑吏。雇人使喚。迂路作行。唯意所欲。噫嘻。痛矣。從古鞫囚何限。而豈有若此賊之放恣獰頑。全無忌憚者乎。以此推之。則渠之平日梟腸狼性。眼無國法之狀。尤自難掩。此而置之。則亂賊益復跳踉。凶徒將無懲畏。窮覈鋤治。不容少緩。營獄拘囚。有違獄體。請罪人煥九。亟令拿致王府。更加嚴鞫。快正典刑。書札相通人。亦令嚴査。施以當律。上曰。已諭諸批矣。又所啓。新除授持平李壽咸。時在洪忠道結城縣任所。請斯速乘馹上來事。下諭。上曰。依啓。秉模曰。臣於五年之後。重入薇垣。中間之歲月。不爲不久前後之變怪。不爲不多。第閱院中之啓草。猶是五年前所見矣。元惡大憝。蓋無一之或誅。而百變層生。群凶迭發。又不趐年前之所見矣。嗚呼。合辭中諸賊。孰非覆載之難容。而未有若國榮之凶且悖焉。使國榮一日在者。後之視今。當以爲何如世。而殿下亦豈安乙丙之枕乎。顧今朝野之人。莫不恨陰誅之先及。痛顯戮之未加。而殊不知德相爲生國榮。而國榮爲死德相也。朝廷之權。國榮非比於德相。草野之勢。德相更優於國榮。此其所以互作奇貨。相爲賓主。駭機急鋒。愈出而愈凶者也。稱兵犯闕之賊。古或有之。而未聞如國榮者。暗室謀逆之賊。古亦有之。而未聞如國榮者。我殿下何負於渠。忍忘不世之至恩。轉生罔測之凶圖。不惟萌於心。乃敢發之口。不惟發於口。乃敢筆之書。潛結德億。前唱後應。終至四字凶言之肆然投進。此實莾操之所不敢言。懿溫之所不忍爲。而渠獨敢言而忍爲。曾謂天地之仁。生出如許凶逆。亂我邦家。壞我世道也耶。餘波所及。種下種生。去歲出一逆。今年出一逆。轉以爲最翊。又轉以爲澤白爲泓徵。將至於國不國而人不人。此無他。國榮雖死。德相尙在故耳。大抵德相之爲可憂者。非其人之爲足憂也。非其才之爲足憂也。特以其地之爲可憂也。渠乃以先正之遺裔。藉先正之門戶。自以爲問學。自以爲抄選。而校院出入之類。鄕曲愚迷之輩。視作依歸。寔繁其徒。及夫凶疏之闖呈。而逆案之昭揭也。悖子主發通之計。妖姪倡伸辨之論。則以其平日趨附之心。信其白地訛惑之言。湖凶爲之跳踉。海逆繼以猖獗。而澤白最翊。旣脈絡之相貫。泓徵諸賊。又腸肚之暗合。或一氣同聲。或殊塗共轍。以至今番煥九之事。而轉無忌憚矣。殿下試思之。其可以國榮之已斃。而謂德相不足憂乎。待時置辟。已有成命。固當顒俟。無容更議。而若以煥九事推之。則雜人之交通。書札之綢繆。勢所必至。慮無不到。臣謂三水府安置罪人德相。亟命王府。爲先拿來。具格嚴囚。煥億煥九。亦爲一體拿來牢囚。待用刑快正典刑。斷不可已也。上曰。已諭矣。命退。諸臣以次退出。